Un pește preferat de românii care merg în vacanță în Grecia sau Italia va fi aclimatizat și în Marea Neagră
Data actualizării: Data publicării:
Bibanul de mare, preferat de români când merg în vacanţă în Grecia sau Italia, ar putea ajunge şi în Marea Neagră. Oamenii de știință de la Institutul de Cercetări Marine încearcă acum să aclimatizeze specia şi în Marea Neagră. Au adus 150 de pești din Mediterană și timp de un an îi vor monitoriza pentru a vedea dacă se pot adapta condiţiilor de aici.
Lotul este adus din Italia și găzduit într-un tanc cu apă sărată.
Victor Niţă, cercetător științific: "Am adus un lot din Italia, din Marea Adriatică, un lot de 200 de exemplare. Urmează să efectuăm transferul acestora în apa de Marea Neagră și să urmărim adaptabilitatea, stresul dacă există și ritmul de creștere."
Specialiştii sunt optimişti că bibanul va putea fi aclimatizat uşor condiţiilor din Marea Neagră.
Magda Nenciu, cercetător ştiinţific: "Dorada a împlinit un an de când se află la noi în laborator. Au venit, ca şi lavracul pe care l-aţi văzut mai devreme, la o dimensiune de 5-7 grame şi în decurs de un an au ajuns să depăşească 500 de grame. Au depășit prima talie comercială și pot fi practic comercializate aceste exemplare pentru consum."
Laurenţiu Mirea, presedintele Federaţiei Pescarilor de la Marea Neagră: "Noi considerăm că este un peşte bun, are valoare economică, dacă stăm să îl comparăm cu hamsia, de exemplu, sau cu stavridele. În ultimii 3-4 ani, pescarii, accidental și nu cantități foarte mari, au prins biban de mare".
În restaurantele din țară, dar și din străinătate, bibanul este la mare căutare.
Adrian Sasu - manager de cherhana: "De cele mai multe ori, clienții îl cer pe tigaie sau la grill, să nu fie foarte mult gătit pentru că în momentul acela prospețimea și tot gustul lui se cam duc."